Document ID: /roh_data/filtered/fineweb-2-filterrobots_roh.jsonl.gz/57144

Sco presidenta communala digl emprem marcau sper il Rein fetsch jeu in cordial beinvegni a Vus … mument! – Daco buca presidenta dil marcau, ni perfin mistrala dil marcau, sco ei ha gia adina giu num a Glion, Glion che posseda dapi il temps medieval plein luschezia il dretg da marcau? Cun quella pintga confusiun essan nus gia setschentai amiez il tema che fatschenta gia dapi entgins onns la vischnaunca dad Ilanz/Glion. Pertgei igl 1. da schaner 2014 ei igl anteriur marcau da Glion semess ensemen cun 12 vischnauncas vischinontas tier la vischnaunca gronda dad Ilanz/Glion. Cunquei che la vischnaunca nova ha buca 10'000 habitonts per valer sco marcau el senn modern e cunquei ch'il marcau da Glion posseda in dretg da marcau dil temps medieval che sa buca s'extender semplamein aschia sin Pigniu, Duvin e Ladir, essan nus uss ina vischnaunca cun in center che senumna marcau. En quei senn s'uneschan marcau e campagna, cuolm e val, natira e cultura ella nova vischnaunca. Vitier il tudestg ed il romontsch, catolic e reformau, l'agricultura e la purschida da survetschs, e bia dapli.
Jeu envidel Vus da scuvrir quella multifariadad – sco habitonts sur plirs onns, denton era novas habitontas e novs habitonts, sco hosps marviglius, sco possessuras fideivlas e possessurs loials da secundas habitaziuns, sco interprendidras ed interprendiders innovativs. Quella pagina d'internet che porscha informaziuns davart las autoritads, la politica, ils projects e las actualitads, l'economia e la societad en nossa vischnaunca, duei possibilitar a Vus in access sempel e direct.
Cun cordials salids ord la Casa Cumin da Glion dr. Carmelia Maissen, presidenta communala